b'\n_START_ARTICLE_\n\xc5\xbdupnija Mu\xc5\xbelja\n_START_SECTION_\nZgodovina\n_START_PARAGRAPH_\n1890 so za\xc4\x8deli naseljevati Mu\xc5\xbeljo z imenom Gornja Mu\xc5\xbelja (Fels\xc5\x91muzslya), kot X. okro\xc5\xbeje mesta Veliki Be\xc4\x8dkerek (danes: Zrenjanin). Dr\xc5\xbeavni zaklad je naselil v novo ob\xc4\x8destvo iz 18 severno-banatskih vasi 420 katoli\xc5\xa1kih mad\xc5\xbearskih dru\xc5\xbein; skupno je bilo 3600 ljudi s povpre\xc4\x8dno 7-8 otroki. Najprej je duhovno oskrboval va\xc5\xa1\xc4\x8dane zrenjaninski kaplan. _NEWLINE_Februarja 1895 so za\xc4\x8deli zbirati sredstva za graditev \xc5\xbeupni\xc5\xa1\xc4\x8da in cerkve. Prvo \xc5\xbeegnanje je bilo na nedeljo 11. septembra 1898, ko so obhajali praznik Marijinega imena, ki ga katoli\xc5\xa1ka Cerkev praznuje 12. septembra. Slovesno ma\xc5\xa1o je vodil zrenjaninski dekan in \xc5\xbeupnik Ferenc Szab\xc3\xb3. Ker \xc5\xa1e ni bilo cerkve, je ma\xc5\xa1eval v sredi vasi, v stari ljudski \xc5\xa1oli, kjer so zdru\xc5\xbeili dve u\xc4\x8dilnici v ta namen. _NEWLINE_Aprila 1899 so za\xc4\x8deli graditi \xc5\xbeupni\xc5\xa1\xc4\x8de na ra\xc4\x8dun dr\xc5\xbeavnega zaklada v izvedbi podjetja Feketits in Jochum. _NEWLINE_1899 je bila ustanovljena samostojna duhovnija, ki jo je vzdr\xc5\xbeevala dr\xc5\xbeavna zakladnica, da ne bi s tem obremenjevali revnih novo-naseljencev. \xc5\xbdupnija je dobila v obdelavo 93 oralov zemlje. \xc5\xbdupni\xc5\xa1\xc4\x8de je bilo vseljivo septembra 1899.  \xc4\x8canadski \xc5\xa1kof S\xc3\xa1ndor Dessewffy je imenoval za prvega \xc5\xbeupnika oziroma samostojnega duhovnega oskrbnika Gornje Mu\xc5\xbelje segedinskega jetni\xc5\xa1kega duhovnika Ignacija \xc5\xa0oka.'